Do kapaysesēdang naranaw,
tinolag da an āngo parinen dad Jesos no matotohos saw a papādi,
panglakayen saw,
siraw mangnanawowaw so linteg,
kan siraw tabo konsihal da saw do dawri.
Katayokaw no nyaya,
binahod das Jesos,
as nakaiyangay da sya a inparawat di Pilato a gobirnador a yapo do Roma.
Do nakawaraw ni Jesos daw,
inyahes ni Pilato dya a kāna,
“Āngo?
Imoriw Āri daw no Jodyo saw?”
“Nabata mo na,”
initbay ni Jesos.
Do dawri,
āro inpagatos dad Jesos no matotohos saw a papādi.
As dawa,
minirwa dana inyahes ni Pilato dya a kāna,
“Madngey moriw kārwayan darom daya a ikontra da dyimo?
Abawriw maitbay mo?”
Ki tominbay aba polos si Jesos,
dawa,
chinaklat ni Pilato.
Kāda Pistan Nakahabasaw no Anghil do kāda tawen,
dadakay ni Pilato mapakakaro so asa dyirad nabahod a tawo a aran sino a akdawen dan tawotawo.
Ki myan daw asa dyirad nabahod saw a mayngaran so Barrabas.
Nyaya tawo kan siraw rārayay naw,
ki nagribīldi sa,
as kan do nakapaydidiman daw,
diniman da saw tawotawaw.
As dawa,
binahod san Pilato.
Ki do dawri a kamabekas,
naychipeh saw tawotawowaw do yananaw ni Pilato,
as kan chindaw da a pakakarohen naw asa dyirad nabahodaw a akmas gagāngay naw do pistaya.
Ki inyahes ni Pilato dyira a kāna,
“Chakey nyori a pakakarohen ko iyaw mabataya Āri dan Jodyo?”
Binata naw nya,
ta chinapatak na a maynamot do kahoho dan matotohos saw a papādi nawriw nangidaroman da sya dya.
Do nakadngey daw syan matotohos saw a papādi so nawri a inyahes ni Pilato,
pinaklaklal da saw tawotawowaw a mangdaw di Pilato a basbāli a si Barrabas pakakarohen na.
“Na,
an komwan,
āngo parinen kod Jesos a batahen nyo a Āri dan Jodyo?”
inyahes ni Pilato dyira.
Ki inyagagay dan tawotawo saw,
“Ipailansa mo do kros!”
Inatbay san Pilato a kāna,
“Na,
āngo ta?
Āngo pinarin na a gatos ta dawa?”
Ki naypangay nakaiyagagay da sya a kon da,
“Ipailansa mo do kros!”
Do dawri,
chakey ni Pilato a pagostwan saw tawotawo saw,
dawa,
pinakakaro na si Barrabas.
Ki si Jesos,
inpasaplit na dyirad soldādwaw,
as nakaimandar na sya dyira a ilansa da do kros.
Do dawri,
inisdep dan soldādwaw si Jesos do atataw no bahayaw no gobirnadoraw,
as kan tinawagan da sa tabo rārayay da saw a soldādo.
Sinpangan na,
kinekehan da si Jesos so akmay obi so kīta kan akmas kekehaw no āri,
as kan namahokon sas inbalāngat da sya a manōlok.
Sinpangan na,
sindādāyaw sa a sinkakablaaw dya,
as nakabata da sya a kon da,
“Mabyay pakono Āri dayan Jodyo!”
Do dawri,
sinimsimlod daw oho naw,
as nakachichipa da sya,
as kan nakapaydogod dad salapenaw ni Jesos a sindādāyaw dya.
Do nakatayokaw no kapangoy-oyaw da dya,
pinakaro daw pinakekeh daw dya a akmay obi so kīta,
as nakapabidi das sīgodaw a laylay na.
Sinpangan na,
inyayam darana a yangay a ilansa do kros.
Do kayan da paw a mayam do rarahan,
nabayat das āmang da Alehandro kan Ropo a si Simon a taga Sirene a komwan do syodadaw a yapo do barbaryo.
Do dawri,
pinīlit dan soldādo saw a inpaisabhay dyaw krosaw ni Jesos.
Tinongtong daw somnonget do tokonaw a mayngaran so Golgota.
No chakey na batahen,
ki “Logar no Bangabanga.”
Sinpangan na,
pinadas da a paynomen si Jesos so palek a napasaglan so mirra,
ki chinaskeh na.
Do dawri,
inlansa dan soldādwaw si Jesos do kros.
Ki iyaw laylay na saw,
ki nagbibinglayan da maynamot do nakapagbibinonot da,
ta chiban da an āngo hapen katakatayisa dyira.
No ōras no nakailansa da sya,
ki ālasnwebi do kamabekas.
Intolas daw inpagatos daw dya a,
“NO ĀRI DAN JODYO.”
Do dawri,
myan pa saw dadwa manakanakaw a inlansa da do kros do maybītaw ni Jesos.
Iyaw asaw,
ki myan do kawanan naw.
As iyaw asaw,
ki myan do kaholi naw.
[
Maynamot do dyaya,
natongpal naitolasaw do Masantwan a Tolas a kāna,
“Naibidang a akmay asa kriminal.”]
Ki siraw tawotawowaw a omhabas sya,
ki inoy-oyaw da,
kan naylilinlin sa a binata da a kon da,
“Samna!
Imo nakabataw sya a rārayawen monchiw Timplowaw,
as kapatnek mo syad irahem no tatdo a karaw!
Pi!
Sichangori,
isalākan mo paw mismo a inawan mo,
kan gomchin ka pad dawri a kros!”
Aran siraw matotohos saw a papādi kan siraw mangnanawowaw so linteg,
ki in-oyaw da.
Binatabata da a kon da,
“Nangisalākanaya so kadwan a tawo,
ki asyo naya maisalākan inawan na.
An oyod a iyas Kristo a Āri dan tawotawo saw do Israel,
ayket na,
gomchin pakono do kros naya tan maboya ta kan manganohed ta dya.”
Ki aran siraw rārayay naw a nailansa,
komwan kaoyaw da sya.
Do kayegen danaw no araw,
nyeng a nabo sēdang,
kan naysari iyaw intīro a lōbong a nandad kaalas tres do kamakoyab.
Sinpangan na,
do nakapangalas tres naranaw,
nangngengey si Jesos so malyak,
kan binata na a kāna,
“Eloi,
Eloi,
lama sabaktani?”
No chakey a batahen nyaya,
ki “Dyos ko,
Dyos ko,
āngo ta ninonolay mo yaken?”
Siraw naychatetēnekaw daw a nakadngey sya,
binata da,
“O,
adngeyen nyo ah,
ta tawagan nayas Elyas!”
Ki sinpangan na,,
asa dyiraw nayyayo a nanghap so akmay dadyi a pinakneban na so naysoka a palek,
as nakapatap na syad tobwanaw no byawo,
as nakapagolo na syad dangoyaw ni Jesos.
Binata na a kāna,
“Anchi kamo,
ta chiban ta panchi an yangay a pagchinen Elyas!”
Sinpangan na,
minirwa dana nangngengey si Jesos so malyak a nachirayayan danan nakapaybitos no byay na.
Do dawri,
napirit a naysyay kortinaw do Timplo a yapo do tohos a nandad sayran.
Do salapenaw ni Jesos,
myan daw a maytēnek kapitan daw no soldādo saw.
Do nakaboya naw so nakadimanaw ni Jesos,
binata na a kāna,
“Oyod sawen a Anak ni Āpo Dyos nyaya tawo!”
Ki do mabawa so dēkey di Jesos,
myan saw mababakes a omchidechideb sya.
No kadwan dyira,
ki sa Maria Magdalena,
kan si Maria a ānang ni Jose kan si Santiago a pinangaranan das “pandek,”
as kan si Salome.
Siraw nyaya mababakes,
ki minonot sad Jesos do kayan daw do Galilya,
kan sinidongan da.
Myan pa saw āro a mababakes a minonot dya do nakangay na do Jerosalem.
Do kamakoyāb naranaw,
do dawri a araw a iyaw arawaw a kapagsagāna da do dispiras no Araw a Kapaynaynahah,
intortored ni Jose a yapo do Arimatea iyaw nangay do yananaw ni Pilato,
kan yangay na chindaw bangkayaw ni Jesos.
Si Jose,
ki asa mabigbigbig dyirad konsihalis dan Jodyo a mangnangnanaya so kangay no kapagtoray no Dyos.
Do nakadngeyaw syan Pilato a nalisto a nadiman si Jesos,
taywara chinasdaaw na.
Tinawagan naw kapitanaw no soldādo saw,
as nakaiyahes na sya dya an oyod a nadiman danas Jesos.
Do nakadngey naw sya do kapitanaw a nadiman danas Jesos,
pinalobōsan Pilato a hapen ni Jose iyaw bangkayaw.
Do dawri,
inyonot ni Jose iyaw ginatang naw a maydak a ayowayob,
as yangay na a pinagchin bangkayaw ni Jesos do kros,
as nakapongos na sya so ayowayob.
Sinpangan na,
pinosek naw bangkayaw ni Jesos do pinarin daw a tanem a aschip,
as nakaneb na syas rakkoh a bato.
Myan pa daw sa Maria Magdalena kan si Maria a ānang ni Jose a nakaboya so nakaitanemanaw no bangkayaw ni Jesos.
Do nakatayokaw no Araw a Kapaynaynahah,
sa Maria Magdalena kan Maria a ānang ni Santiago,
as kan si Salome,
ki gomnātang sa so bangbanglo a pangbalsamar das bangkayaw ni Jesos.
Masapa pa do manōmaw a araw no lawas do katatayokaw no araw a tomninyi,
nangay saw mababakesaw do aschipaw a nakaitanman ni Jesos.
Do kayam daranaw,
naysin-iiyahes sa a kon da,
“Sino paronchiw ombadede so anebaw a bato do asdepanaw do aschip?”
Ki do nakapakarapit daw do yananaw no aschip a tanem,
naboya da a aran rakkoh iyaw batwaw,
ki alit na nabadede.
Sinpangan na,
sindep daw aschipaw.
Ki do nakapakasdep daranaw,
sominryam sad naboya daw a asa baro a myan a maydisnad mangketaw do kawanan daw.
Nakalaylay so manaro,
kan oyod nas kaydak.
Do dawri,
binata na dyira a kāna,
“Mamo kamwaba,
ta si Jesos a taga Nasaret a chichwasen nyo a iyaw nailansaw do kros,
ki apaba dya maynamot ta nagōngar dana.
Chiban nyo pad pinangayan daya sya,
an dyi dana abo daw.
Sichangori,
yangay nyo a ibahey nya dyirad nanawhen naw a magrāman di Pedro a kon nyo,
‘Nanma danas Jesos a mangay do Galilya.
Dawrinchiw kaboyan nyo sya a akmas inbahey naw dyinyo do nakarahan.’ ”